[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 12.11.2008

KOM(2008) 722 endelig

RAPPORT FRA KOMMISSIONEN

Den Europæiske Unions Solidaritetsfond Årsrapport 2007

INDHOLDSFORTEGNELSE

1. Indledning 3

2. Nye anmodninger modtaget i 2007 3

3. Finansiering 9

4. Overvågning 9

5. Afslutninger 10

6. Konklusioner 10

BILAG 1 European Union Solidarity Fund applications received in 2007 12

BILAG 2 Criteria to mobilise the EU Solidarity Fund 13

BILAG 3 Determination of the amount of aid 14

BILAG 4 Thresholds for major disasters applicable in 2007 (based on 2005 figures for Gross National Income) 15

1. Indledning

Den Europæiske Unions Solidaritetsfond blev oprettet den 15. november 2002[1]. I henhold til forordningens artikel 12 skal Kommissionen forelægge Europa- Parlamentet og Rådet en rapport om fondens aktiviteter i løbet af det forgangne år. Denne rapport præsenterer fondens aktiviteter i 2007 og dækker som de foregående rapporter tre områder: behandlingen af nye anmodninger, der er blevet modtaget i løbet af 2007, overvågningen af den igangværende gennemførelse af tilskud samt evaluering af gennemførelsesrapporterne med henblik på forberedelse af afslutningen.

2. Nye anmodninger modtaget i 2007

I løbet af 2007 modtog Kommissionen 19 nye anmodninger om tilskud fra Solidaritetsfonden. I bilag 1 findes en detaljeret oversigt over samtlige sager. Sagerne blev vurderet i henhold til kriterierne i forordningen og ud fra de oplysninger, som modtagerstaterne kunne fremkomme med.

Tyskland

I januar 2007 blev Tyskland ramt af en kraftig storm ("Kyrill"), som medførte alvorlige ødelæggelser i adskillige områder. De tyske myndigheder anmodede om økonomisk støtte fra Solidaritetsfonden den 29. marts 2007. Der blev fremsendt yderligere oplysninger den 12. juli 2007.

Stormen blev betegnet som en større naturkatastrofe, eftersom de direkte skader androg 4 687 mio. EUR og oversteg den gældende tærskel på 3 267 mio. EUR for større naturkatastrofer (3 mia. EUR i 2002-priser). Der blev forvoldt betydelige skader på infrastrukturer, skove, virksomheder og private hjem. I de værst berørte regioner blev der erklæret undtagelsestilstand. Elleve personer mistede livet som en direkte følge af stormen. Veje og jernbaner blev blokeret af væltede træer og nedfaldne elkabler, hvilket førte til, at jernbanetrafikken blev fuldstændig lukket i hele Tyskland, og det var nødvendigt med omfattende oprydning bagefter.

Den 11. september 2007 besluttede Kommissionen at fremsætte forslag til budgetmyndigheden om at bevilge økonomisk støtte på 166,9 mio. EUR fra Solidaritetsfonden. Efter budgetprocedurens afslutning blev støtten udbetalt til Tyskland den 27. december 2007.

Spanien (El Hierro)

Mellem den 26. og 28. januar 2008 blev El Hierro, den mindste af de syv Kanariske Øer, ramt af en kraftig storm ledsaget af voldsom nedbør, der forårsagede alvorlige skader på offentlige infrastrukturer. Den 29. marts 2007 indgav Spanien anmodning om økonomisk støtte.

Katastrofen forårsagede skader for cirka 17,858 mio. EUR svarende til 0,55 % af den normale tærskel for fondsinterventioner (3 267 mio. EUR). Anmodningen blev derfor vurderet efter de ekstraordinære kriterier for regionale katastrofer. I henhold til forordningen ydes der fortrinsvis støtte til afsides beliggende eller isolerede regioner. Øen El Hierro hører til i denne kategori.

Hvis de specifikke kriterier for regionale katastrofer skal give mening i en national sammenhæng, må der ifølge Kommissionen sondres mellem alvorlige regionale hændelser og andre rent lokale tildragelser. I overensstemmelse med subsidiaritetsprincippet henhører sidstnævnte under de nationale myndigheder, medens førstnævnte kan komme i betragtning til støtte fra Solidaritetsfonden. En katastrofe, der kun repræsenterer 0,55 % af den normale tærskel for fondsinterventioner, blev ikke anset for at opfylde kriterierne; heller ikke når der er tale om ganske særlige omstændigheder eller om en afsides beliggende eller isoleret region.

Den berørte region blev af de spanske myndigheder beskrevet som øen El Hierro med cirka 10 500 indbyggere, hvilket svarer til 0,5 % af den samlede befolkning på De Kanariske Øer. Forordning 2012/2002 indeholder ingen minimumskrav til hverken befolkningens eller det berørte territoriums størrelse som forudsætning for støtteberettigelse, men Kommissionen mente, at disse faktorer bør have en vis betydning i økonomisk sammenhæng i det pågældende land. I det foreliggende tilfælde har katastrofen medført alvorlige ødelæggelser lokalt, men de er begrænset til et lille område med et begrænset antal indbyggere.

Der var efter ansøgningen ingen tvivl om, at den kraftige nedbør havde forårsaget store skader lokalt, men det var ikke tilstrækkeligt godtgjort, at skaderne ville have alvorlige og vedvarende følger for levevilkårene og den økonomiske stabilitet i regionen (dvs. De Kanariske Øer). Begrebet regional økonomisk stabilitet kan, hvis det skal have nogen mening, ikke anvendes på områder, der er for små til, at de i det pågældende område forvoldte skader kan have følgevirkninger for hele regionen. Det må vurderes i en større regional sammenhæng, dvs. den spanske region De Kanariske Øer. Der var ingen dokumentation for, at De Kanariske Øers økonomiske stabilitet på nogen måde var berørt. Kommissionen besluttede tidligt i 2008 ikke at yde støtte over fonden og informerede de spanske myndigheder om sin beslutning.

Frankrig (Réunion)

Mod udgangen af februar 2007 blev den franske ø Réunion ramt af den tropiske cyklon "Gamède", der forvoldte store ødelæggelser på infrastrukturer og skadede forskellige økonomiske sektorer. Frankrig indgav en anmodning om økonomisk støtte den 4. maj 2007. Ajourførte skadesopgørelser blev modtaget den 29. juni og den 12. og 17. juli 2007. De direkte umiddelbare skader androg 211,6 mio. EUR svarende til 6,5 % af den tærskel på 3 267 mio. EUR, der er sat for "større katastrofer". Anmodningen blev derfor vurderet efter de ekstraordinære kriterier for regionale katastrofer.

De franske myndigheder begrundede deres anmodning med den særlige situation, som Réunion er i, nemlig at den er den mest fjerntliggende og samtidig den mest befolkede ultraperifere region i EU. Der blev forelagt dokumentation for, at Réunions isolerede placering og den allerede kritiske socioøkonomiske situation på øen betyder, at indvirkningen og de vedvarende følgevirkninger af de skader, som cyklonen har forvoldt, er meget alvorligere, end det ellers ville have været tilfældet. Katastrofen forvoldte store skader på infrastrukturer, især veje, vandforsyning og telekommunikationsanlæg, og desuden i landbruget og fiskeriet og berørte - i varierende omfang - hele befolkningen på Réunion. I 21 af øens 24 kommuner var det nødvendigt at erklære undtagelsestilstand. Den forelagte dokumentation for alvorlige og vedvarende følger for levevilkårene og den økonomiske stabilitet i regionen angår hovedsageligt de problemer, som skyldes skader på større veje, især ødelæggelse af en bro på den eneste vigtige forbindelsesvej mellem de to økonomiske poler i den nordlige og den sydlige del af øen. Dette forventedes at ville påvirke beskæftigelsen og den økonomiske vækst i negativ retning, og det forventedes, at flere små og mellemstore virksomheder måtte lukke. Uvejret påførte desuden fiskeriet, landbruget og turisterhvervet betydelige indtægtstab.

Den 11. september 2007 besluttede Kommissionen at fremsætte forslag om at bevilge økonomisk støtte på 5,29 mio. EUR fra Solidaritetsfonden. Efter budgetprocedurens afslutning blev støtten udbetalt til Frankrig den 28. december 2007.

Spanien (Castilla-La Mancha)

Den 22. og 23. maj 2007 blev dele af regionen Castilla-La Mancha ramt af alvorlige oversvømmelser, som forvoldte skader på infrastrukturer, private boliger, virksomheder og landbrug. Spanien indgav en anmodning om økonomisk støtte den 18. juli 2007. De spanske myndigheder anslog de umiddelbare skader til at repræsentere en værdi af 66,172 mio. EUR, hvilket kun udgør 2 % af tærsklen for fondsinterventioner i tilfælde af større katastrofer (3 267 mio. EUR). Da den samlede skade var under den normale tærskel for fondsinterventioner, blev anmodningen vurderet efter de ekstraordinære kriterier for regionale katastrofer.

Hvis de specifikke kriterier for regionale katastrofer skal give mening i en national sammenhæng, må der ifølge Kommissionen sondres mellem alvorlige regionale hændelser og andre rent lokale tildragelser. En katastrofe, der kun repræsenterer 2 % af den normale tærskel for fondsinterventioner, blev ikke anset for at opfylde kriterierne.

En af de væsentligste forudsætninger for, at der kan ydes støtte fra fonden, er, at størstedelen af befolkningen i den region, anmodningen vedrører, er berørt. Ansøgningen vedrørte de to provinser Ciudad Real og Toledo med henholdsvis 489 200 og 576 200 indbyggere i den selvstyrende region Castilla-La Mancha, der i alt har en befolkning på 1 839 900 indbyggere (tal fra 2004). I de to provinser har oversvømmelserne ramt en række kommuner med tilsammen 71 397 indbyggere. Befolkningen i disse kommuner udgør kun en meget lille del af befolkningen i de provinser, de hører til. Forordning 2012/2002 indeholder ingen minimumskrav til hverken befolkningens eller det berørte territoriums størrelse som forudsætning for støtteberettigelse, men Kommissionen mente, at disse faktorer bør have en vis betydning i økonomisk sammenhæng i det pågældende land. I det foreliggende tilfælde havde katastrofen medført alvorlige ødelæggelser lokalt, men de var begrænset til et lille område med et forholdsvis lille antal indbyggere.

Oversvømmelserne forvoldte skader på veje og vandinfrastrukturer, på bygninger og anlæg tilhørende kommuner, undervisningssektoren, sundhedsvæsenet og idrætten samt på gadebelysning, mange private boliger, landbrug og i dele af industrien og servicesektoren. Ansøgningen efterlod ingen tvivl om, at oversvømmelserne og den kraftige nedbør på lokalt plan havde forvoldt skader på infrastrukturer og landbrug, men der var ingen overbevisende dokumentation for alvorlige og vedvarende følger for levevilkårene og den økonomiske stabilitet i regionen. Selvom ansøgningen begrænsede sig til de hårdest ramte områder, var der kun modtaget 1 989 anmodninger om godtgørelse for skader på private hjem (ud af en samlet befolkning i de berørte områder på 71 397 indbyggere). Kommissionen mente desuden, at begrebet økonomisk stabilitet i regionen skulle vurderes i en bredere regional sammenhæng. På dette grundlag konkluderede Kommissionen, at anmodningen ikke opfyldte kravene med hensyn til "alvorlig og vedvarende følger for levevilkårene og den økonomiske stabilitet i regionen". Kommissionen besluttede den 23. januar 2008 ikke at yde støtte over fonden og informerede de spanske myndigheder om sin beslutning.

Det Forenede Kongerige

I juni og juli 2007 blev forskellige egne af Det Forenede Kongerige som følge af en bølge af usædvanligt voldsomme nedbørsmængder ramt af kraftige oversvømmelser med store skader til følge. Den 20. august 2007 indgav de britiske myndigheder en anmodning om økonomisk støtte fra Solidaritetsfonden. Yderligere oplysninger, som Kommissionen havde udbedt sig af hensyn til vurderingen, blev modtaget den 26. oktober 2007.

De umiddelbare skader som følge af oversvømmelserne beløb sig til mere end 4,6 mia. EUR. Eftersom beløbet oversteg det beløb på 3,267 mia. EUR, der er tærsklen for, at Det Forenede Kongerige kan få udbetalt støtte fra Solidaritetsfonden (dvs. 3 mia. EUR i 2002-priser), kan katastrofen betragtes som "en større naturkatastrofe" og falder dermed ind under Solidaritetsfondens hovedanvendelsesområde.

Den 10. december 2007 besluttede Kommissionen at fremsætte forslag til budgetmyndigheden om at bevilge økonomisk støtte på 162,388 mio. EUR fra Solidaritetsfonden.

Cypern

Efter en skovbrand i Cypern den 29. juni 2007, indgav de cypriotiske myndigheder en anmodning om støtte den 4. september 2007. Skaderne blev opgjort af de cypriotiske myndigheder til 38,2 mio. EUR svarende til 48 % af den normale tærskel for fondsinterventioner gældende for Cypern (79,895 mio. EUR). Anmodningen blev derfor vurderet efter de ekstraordinære kriterier for regionale katastrofer.

De værst medtagne områder lå i nationalparken, og disse områder var angiveligt større end de samlede områder ødelagt af skovbrande i Cypern i løbet af de sidste syv år. Virkningerne for befolkningen var imidlertid meget begrænset. De cypriotiske myndigheder anmeldte tre nabolandsbyer med en samlet befolkning på 1 703 indbyggere (dvs. 0,2 % af Cyperns befolkning) som katastroferamt område. I disse landsbyer var 58 % af husholdningerne berørt. Kommissionen mente, at den berørte befolknings/det berørte territoriums størrelse burde være af en vis betydning i økonomisk sammenhæng for det pågældende land. En katastrofe, der kun rammer et ganske lille antal mennesker (cirka 988 indbyggere), syntes ikke at opfylde Solidaritetsfondens støttekriterier.

Derudover var der ingen klar dokumentation for "alvorlige og vedvarende følger for levevilkårene". Ifølge de cypriotiske myndigheder forvoldte branden ret begrænsede skader på grundlæggende infrastrukturer (transport, vand og elektricitet), som blev udbedret i løbet af de følgende uger. Skaderne på private boliger var begrænset til 601 920 EUR (i gennemsnit 353 EUR pr. person i de berørte landsbyer) og udgjorde kun cirka 1,5 % af de samlede skader. Følgelig konkluderede Kommissionen, at anmodningen ikke opfyldte alle de ekstraordinære kriterier for regionale katastrofer. Kommissionen besluttede den 23. januar 2008 ikke at yde støtte over fonden og informerede de cypriotiske myndigheder om sin beslutning.

Italien

Den 27. september 2007 indgav de italienske myndigheder et samlet sæt anmodninger om støtte fra Solidaritetsfonden, der vedrørte ni forskellige regioner i Italien. Fristen for indgivelse af anmodninger om støtte fra Solidaritetsfonden, som er på ti uger fra datoen for den først indtrufne skade, var ikke blevet overholdt for nogen af de ni anmodningers vedkommende, og det blev derfor ved skrivelse af 29. oktober 2007 meddelt de italienske myndigheder, at deres anmodninger måtte afvises.

Spanien (skovbrande på De Kanariske Øer)

I juli/august 2007 blev de tre Kanariske Øer Gran Canaria, Tenerife og La Gomera ramt af skovbrande. Den 3. oktober 2007 indgav de spanske myndigheder anmodning om økonomisk støtte. De umiddelbare skader blev anslået til 144,2 mio. EUR. Da dette beløb udgjorde 4,4 % af den normale tærskel for fondsinterventioner, blev anmodningen vurderet efter de ekstraordinære kriterier for regionale katastrofer.

Den berørte region bestod af de tre øer Gran Canaria, Tenerife og La Gomera med en samlet befolkning på 1 681 946 indbyggere. Som følge af skovbrandene blev 35 000 hektar land beskadiget, og det var nødvendigt at evakuere 12 000 personer (0,7 % af den berørte befolkning). Katastrofen forvoldte alvorlige skader på veje, vandinfrastrukturer, boliger, landbrug, kreaturer, virksomheder og miljø. Selvom Kommissionen anså det for sandsynligt, at den del af befolkningen, der befandt sig tæt på brandene, på den ene eller anden måde havde lidt under katastrofen, fandtes der ingen dokumentation for, at størstedelen af befolkningen på de tre øer Gran Canaria, Tenerife og La Gomera havde været berørt.

Med hensyn til kravet om alvorlige og vedvarende følger for levevilkårene og den økonomiske stabilitet i regionen fremgik det generelt af anmodningen, at der var tale om vedvarende følger for miljø, infrastrukturer og ressourcer, hvilket vil påvirke befolkningens levevilkår i det skadesramte område. Der er imidlertid ikke blevet fremlagt overbevisende dokumentation for denne påstand. Hvad angår alvorlige og vedvarende følger for den økonomiske stabilitet i den berørte region, anførte de spanske myndigheder i anmodningen, at disse ikke kan vurderes på kort sigt, og der blev ikke forelagt yderligere dokumentation.

Følgelig konkluderede Kommissionen, at anmodningen ikke opfyldte alle forordningens kriterier for regionale katastrofer. Kommissionen besluttede tidligt i 2008 ikke at yde støtte over fonden og informerede de spanske myndigheder om sin beslutning.

Frankrig (Martinique)

I august 2007 blev de franske oversøiske departementer Martinique og Guadeloupe, to øer i De Franske Antiller, ramt af orkanen "Dean", der forvoldte alvorlige skader på infrastrukturer og forskellige økonomiske sektorer. Frankrig indgav en anmodning om økonomisk støtte fra EU's Solidaritetsfond den 26. oktober 2007. Yderligere oplysninger fra de franske myndigheder tilgik Kommissionen den 8. januar 2008. Ved udgangen af 2007 var sagen stadig under behandling, og Kommissionen har endnu ikke truffet beslutning om en eventuel støtte fra fonden.

Grækenland

I august 2007 blev en temmelig stor del af Grækenland ramt af skovbrande. Brandene var særdeles voldsomme og mest omfattende i regionerne Vestgrækenland, Peloponnes, Centralgrækenland og Attika. Katastrofen forvoldte store skader på forskellige økonomiske sektorer, specielt landbruget, og ødelagde infrastrukturer inden for transport, telekommunikation, energidistribution, vandforsyning og spildevand og forebyggelse af naturkatastrofer. Katastrofen voldte også store skader på miljø, kulturelle monumenter, skoler, hospitaler og brandstationer. Der har været store udgifter til midlertidig indkvartering og redningstjenester for at opfylde den berørte befolknings umiddelbare behov. 65 mennesker døde på Peloponnes, i Vestgrækenland og på Éwia som følge af brandene.

De græske myndigheder anmodede om støtte fra Solidaritetsfonden den 30. oktober 2007 og indsendte supplerende oplysninger til anmodningen den 24. januar 2008. Ved udgangen af 2007 var sagen stadig under behandling, og Kommissionen har endnu ikke truffet beslutning om en eventuel støtte fra fonden.

Slovenien

Midt i september 2007 blev en stor del af Slovenien ramt af voldsom regn og storm, som medførte alvorlige oversvømmelser og jordskred. De slovenske myndigheder indgav en anmodning om støtte fra Solidaritetsfonden den 19. november 2007.

Katastrofen forvoldte store skader på infrastrukturen (transport, elektricitet og vandforsyning). Over 350 km statsveje og over 1 600 km kommunale veje og skovveje blev beskadiget; det samme gjaldt over 17 km vandinfrastruktur, over 10 km af elektricitetsnettet, 48 vandreservoirer og 147 broer. Derudover forvoldte katastrofen væsentlige skader på offentlige og private bygninger, virksomheder, landbrug og historiske monumenter.

Ved udgangen af 2007 var sagen stadig under behandling, og Kommissionen har endnu ikke truffet beslutning om en eventuel støtte fra fonden.

3. Finansiering

De to sager fra 2006, for hvilke budgetproceduren endnu ikke var blevet afsluttet inden udgangen af året (oversvømmelser i Ungarn og Grækenland) blev behandlet i et enkelt ændringsbudget. Det foreløbige forslag til ændringsbudget nr. 2/2007[2] blev godkendt af budgetmyndigheden den 7. juni 2007. Betalingen kunne effektueres efter vedtagelse af beslutningen om ydelse af tilskud og efter undertegnelse af gennemførelsesaftalen.

I 2007 blev det ydet støtte fra fonden i to nye sager (stormen "Kyrill" i Tyskland og cyklonen "Gemède" i Frankrig/Réunion). Støttebeløbenes størrelse blev i hvert tilfælde fastsat på grundlag af den standardmetode, som Kommissionen tidligere havde udviklet, og som forklares i detaljer i årsrapporten for 2002/2003 (jf. også bilag 3 til nærværende årsrapport). Ændringsbudget nr. 6/2007[3] blev godkendt af budgetmyndigheden den 24. oktober 2007. Betalingen kunne effektueres efter vedtagelse af beslutningen om ydelse af tilskud og efter undertegnelse af gennemførelsesaftalen. De udbetalte støttebeløb i 2007 er som følger:

Modtager | Katastrofe | Kategori | Støtte (EUR) |

Ungarn | Oversvømmelser | Større | 15°063°587 |

Grækenland | Oversvømmelser | Regional | 9°306°527 |

Tyskland | Kraftig storm | Større | 166°905°985 |

Frankrig/ Réunion | Tropisk cyklon | Regional/ultraperifer | 5°290°000 |

I alt | 196°566°099 |

Budgetproceduren for anmodningerne fra Det Forenede Kongerige (oversvømmelser), Grækenland (skovbrande), Slovenien (oversvømmelser) og Frankrig/Martinique (orkanen "Dean"), der blev modtaget i 2007, kunne ikke afsluttes inden årets udgang. For disse anmodninger forelagde Kommissionen foreløbigt forslag til ændringsbudget nr. 1/2008[4] og nr. 3/2008[5], som blev godkendt af budgetmyndigheden henholdsvis den 9. april 2008 og den 5. juni 2008, og et foreløbigt forslag til ændringsbudget nr. 7/2008[6]. Der vil være en redegørelse herfor i årsrapporten for næste år.

4. Overvågning

Den 23. januar 2007 var Kommissionen på kontrolbesøg i Østrig for at blive orienteret om det system, de østrigske myndigheder har indført med henblik på gennemførelse af den støtte fra Solidaritetsfonden, der blev bevilget som følge af de alvorlige oversvømmelser i Vorarlberg og Tyrol i august 2005, for at få en status på gennemførelsen af støtten og for at drøfte bestemte spørgsmål med de østrigske myndigheder.

Som ved tidligere lejligheder var de pågældende myndigheder meget imødekommende i forbindelse med kontrolbesøget. Besøget gav Kommissionen mulighed for at forvisse sig om, at gennemførelsessystemet fungerer, og at gennemførelsen skrider frem. På grundlag af de modtagne oplysninger var opfattelsen den, at gennemførelsen forløber tilfredsstillende, og at der er blevet taget passende skridt til at sikre, at overvågnings- og kontrolforpligtelserne opfyldes.

5. Afslutninger

I henhold til artikel 8, stk. 2, i forordning 2012/2002 skal modtagerstaten senest seks måneder efter udløbet af fristen på et år at regne fra datoen for udbetaling af tilskuddet forelægge en gennemførelsesrapport vedrørende anvendelsen vedlagt en begrundelse for udgifterne (i det følgende benævnt "udgiftserklæring"). Efter denne procedure afslutter Kommissionen fondens tiltag.

Med hensyn til afslutningen af tiltaget i Maltas tilfælde (oversvømmelser 2003), som der blev modtaget gennemførelsesrapport for den 10. maj 2006 og supplerende oplysninger den 28 juni. 2007, konstaterede Kommissionen, at de maltesiske myndigheder havde anvendt det fulde støttebeløb fra Solidaritetsfonden (dvs. 961 220 EUR). Kommissionen afsluttede tiltaget den 3. juli 2007.

I 2007 modtog Kommissionen endelige gennemførelsesrapporter for tilskud i 2005 og 2006 fra Slovakiet (storm 2004) samt Sverige, Estland, Letland og Litauen (alle storm 2005). Ved udløbet af den periode, som denne årsrapport dækker, var vurderingen af disse gennemførelsesrapporter endnu ikke afsluttet.

6. Konklusioner

Kommissionen modtog i alt 19 nye anmodninger i 2007, det største antal, siden fonden blev oprettet. Kun fire af anmodningerne drejede sig om større naturkatastrofer. De andre 15 anmodninger blev indgivet efter kriterierne for regionale katastrofer, hvoraf ni måtte afvises, da de ikke var blevet indgivet inden for den frist på ti uger, der er fastlagt i forordningen.

De nye anmodninger, der blev modtaget i 2007, bekræftede endnu en gang den generelle tendens, at hovedparten af anmodninger om hjælp fra Solidaritetsfonden ikke drejer sig om støtte til større naturkatastrofer, som er fondens vigtigste anvendelsesområde, men støtter sig på de ekstraordinære kriterier for regionale katastrofer. Det er stadig relativt vanskeligt at opfylde disse kriterier, som Kommissionen ifølge forordningen skal vurdere "meget nøje". Næsten to tredjedele af de anmodninger, der vurderes efter de ekstraordinære kriterier for regionale katastrofer, opfylder ikke betingelserne. Dermed ligger antallet af sager, der afvises efter kriterierne for regionale katastrofer, stadig højt. De anmodninger, der er blevet indgivet i henhold til kriterierne for større naturkatastrofer, hvor der kun gælder ét enkelt kvantitativt kriterium, er hidtil alle blevet godkendt.

Også i 2007 har medlemsstaterne og Kommissionen brugt megen tid og energi på henholdsvis at udarbejde og vurdere anmodninger vedrørende mindre regionale katastrofer, som hyppigt førte til afslag. En af de store ændringer i Kommissionens forslag af 6. april 2005 til en ny forordning om Solidaritetsfonden er derfor, at det alene skal være skadens omfang, der er afgørende for, om der kan ydes støtte fra fonden. Sådanne rent kvantitative tærskler vil gøre forvaltningen af fonden mere gennemsigtig. Dermed vil det i vidt omfang kunne undgås at spilde ressourcer på at udarbejde anmodninger, som siden afvises, fordi de ekstraordinære kriterier er vanskelige at opfylde. Med den nye forordning om Solidaritetsfonden vil de nationale myndigheder have et klarere indtryk af, hvornår de kan opnå tilskud fra fonden til at afhjælpe følgerne en katastrofe.

I 2007 forsøgte Kommissionen ved flere lejligheder at overtale især de kommende tyske og portugisiske rådsformandskaber til at genoptage drøftelserne om Kommissionens forslag til en ny forordning om Solidaritetsfonden. Kommissionen blev bakket op af Europa-Parlamentet. Ved udgangen af 2007 var der dog ikke sket nogen fremskridt i Rådet.

BILAG 1 European Union Solidarity Fund applications received in 2007

Country | GNI 2005 | 0.6% of GNI | Major disaster threshold 2007 |

AT | ÖSTERREICH | 242 610 | 1 455.660 | 1 455.660 |

BE | BELGIQUE-BELGIË | 301 089 | 1 806.535 | 1 806.535 |

BG | BALGARIJA | 21 700 | 130.200 | 130.200 |

CY | KYPROS | 13 316 | 79.895 | 79.895 |

CZ | ČESKA REPUBLIKA | 95 308 | 571.847 | 571.847 |

DE | DEUTSCHLAND | 2 248 160 | 13 488.960 | 3 266.629* |

DK | DANMARK | 208 981 | 1 253.883 | 1 253.883 |

EE | EESTI | 10 528 | 63.168 | 63.168 |

EL | ELLADA | 177 750 | 1 066.497 | 1 066.497 |

ES | ESPAÑA | 893 165 | 5 358.990 | 3 266.629* |

FI | SUOMI/FINLAND | 157 346 | 944.076 | 944.076 |

FR | FRANCE | 1 718 822 | 10 312.933 | 3 266.629* |

HR | HRVATSKA | 30 947** | 185.681 | 1.114 |

HU | MAGYARORSZÁG | 83 689 | 502.134 | 502.134 |

IE | IRELAND | 137 719 | 826.316 | 826.316 |

IT | ITALIA | 1 412 607 | 8 475.641 | 3 266.629 |

LT | LIETUVA | 20 296 | 121.774 | 121.774 |

LU | LUXEMBOURG (G-D) | 24 018 | 144.106 | 144.106 |

LV | LATVIJA | 12 655 | 75.932 | 75.932 |

MT | MALTA | 4 395 | 26.369 | 26.369 |

NL | NEDERLAND | 510 183 | 3 061.098 | 3 061.098* |

PL | POLSKA | 235 325 | 1 411.952 | 1 411.952 |

PT | PORTUGAL | 145 347 | 872.080 | 872.080 |

RO | ROMÂNIA | 77 011 | 462.068 | 462.068 |

SE | SVERIGE | 286 933 | 1 721.600 | 1 721.600 |

SI | SLOVENIJA | 27 379 | 164.272 | 164.272 |

SK | SLOVENSKÁ REPUBLIKA | 37 141 | 222.843 | 222.843 |

TR | TÜRKIYE | 290 025 | 1 740.151 | 10.441 |

UK | UNITED KINGDOM | 1 830 312 | 10 981.869 | 3 266.629* |

* ~ EUR 3 billion in 2002 prices

** GDP (GNI not available)

[1] Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond, EFT L 311 af 14.11.2002, s.3, i det følgende benævnt "forordningen".

[2] KOM(2007) 148 endelig af 28.3.2008.

[3] KOM(2007) 527 endelig af 13.9.2007.

[4] KOM(2008) 15 endelig af 18.1.2008.

[5] KOM(2008) 201 endelig, af 14.4.2008.

[6] KOM(2008) 556 endelig af 15.9.2008.